Id-Deċiżjoni tal-Kummissjoni
tat-22 ta’ Frar 2001
li temenda l-Anness I mad-Deċiżjoni tal-Kunsill 91/666/KEE li tistabbilixxi riservi Komunitarji tat-tilqim kontra l-marda ta’ l-ilsien u d-dwiefer u taġġorna d-Deċiżjoni 2000/112/KE rigward id-distribuzjoni tar-riservi ta’ l-antiġeni bejn il-banek ta’ l-antiġeni
(innotifikata fid-dokument bin-numru C(2001) 425)
(Test b’relevanza għaż-ŻEE)
(2001/181/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 91/666/KEE tal-11 ta’ Diċembru 1991 li tistabbilixxi riservi Komunitarji tat-tilqim kontra l-marda ta’ l-ilsien u d-dwiefer [1], kif l-aħħar emendata bid-Deċiżjoni 1999/762/KE [2], u b’mod partikolari l-Artikoli 7 u 9 tagħha,
Wara li kunsidrat ir-Regolament tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju [3], kif l-aħħar emendat bir-Regolament (KE) Nru 1258/1999 [4], u b’mod partikolari l-Artikolu 14 tiegħu,
Billi:
(1) Skond id-Deċiżjoni 91/666/KEE, ix-xiri ta’ l-antiġeni huwa parti mill-azzjoni Komunitarja għalbiex jiġu stabbiliti r-riservi Komunitarji tat-tilqim kontra l-marda ta’ l-ilsien u d-dwiefer.
(2) L-Anness I mad-Deċiżjoni 91/666/KEE jagħti d-dettalji dwar il-kwantitajiet u s-sub-tipi ta’ l-antiġen għall-virus tal-marda ta’ l-ilsien u d-dwiefer li jridu jinħażnu fir-riservi Kopmunitarji ta’ l-antiġeni.
(3) Imġiegħla mill-qagħda epidemjoloġika u wara l-parir tal-Laboratorju Dinji ta’ Riferiment għall-Marda ta’ l-ilsien u d-Dwiefer, f’Pirbright, ir-Renju Unit, u fuq il-parir ta’ grupp ta’ esperti stabbilit sabiex jirrevedi wħud mid-dispożizzjonijiet tad-Direttiva 85/511/KEE [5], kif l-aħħar emendata bl-Att ta’ l-Adeżjoni ta’ l-Awstrija, l-Finlandja u l-Isvezja, il-Komunità effettwat ix-xiri ta’ sub-tipi u kwantitajiet ta’ antiġeni tal-virus tal-marda ta’ l-ilsien u d-dwiefer.
(4) Bid-Deċiżjoni tal-Kummissjoni 93/590/KE tal-5 ta’ Novembru 1993 għax-xiri mill-Komunità ta’ l-antiġeni tal-marda ta’ l-ilsien u d-dwiefer fil-kwadru ta’ l-azzjoni Komunitarja li tirrigwarda r-riservi tat-tilqim tal-marda ta’ l-ilsien u d-dwiefer [6], kif l-aħħar emendata bid-Deċiżjoni 2000/112/KE [7], kienu saru arranġamenti għax-xiri ta’ l-antiġeni A5, A22 u O1 tal-virus tal-marda ta’ l-ilsien u d-dwiefer.
(5) Bid-Deċiżjoni tal-Kummissjoni 97/348/KE tat-23 ta’ Mejju 1997 għax-xiri mill-Komunità ta’ l-antiġeni tal-marda ta’ l-ilsien u d-dwiefer u għall-formolazzjoni, il-produzzjoni, il-ibbottiljer u d-distribuzzjoni tat-tilqim kontra l-marda ta’ l-ilsien u d-dwiefer [8], kif l-aħħar emendata bid-Deċiżjoni 2000/112/KE, kienu saru arranġamenti għax-xiri ta’ l-antiġeni A22-Iraq u ASIA1 tal-virus tal-marda ta’ l-ilsien u d-dwiefer
(6) Bid-Deċiżjoni tal-Kummissjoni 2000/77/KE tas-17 ta’ Diċembru 1999 għax-xiri mill-Komunità ta’ antiġeni tal-marda ta’ l-ilsien u d-dwiefer u għall-formolazzjoni, il-produzzjoni, il-ibbottiljer u d-distribuzjoni tat-tilqim kontra l-marda ta’ l-ilsien u d-dwiefer [9], kienu saru arranġamenti għax-xiri ta’ ċerti kwantitajiet ta’ l-antiġeni A Iran 96, A Iran 99, A Malażja 97, SAT 1, SAT 2 (ir-razez ta’ l-Afrika tal-Lvant u ta’ l-Afrika ta’ Isfel) u SAT 3 tal-virus tal-marda ta’ l-ilsien u d-dwiefer.
(7) Bid-Deċiżjoni tal-Kummissjoni 2000/569/KE tat-8 ta’ Settembru 2000 għax-xiri mill-Komunità ta’ l-antiġeni tal-marda ta’ l-ilsien u d-dwiefer u għall-formolazzjoni, il-produzzjoni, il-ibbottiljer u d-distribuzzjoni tat-tilqim kontra l-marda ta’ l-ilsien u d-dwiefer [10], kieni saru arranġamenti għax-xiri ta’ kwantitajiet addizzjonali ta’ l-antiġeni A 22-Iraq, O1-Manisa, ASIA 1-Shamir, A Malażja 97, SAT 1, SAT 2 (ir-razez ta’ l-Afrika tal-Lvant u ta’ l-Afrika ta’ Isfel) u SAT 3 tal-virus tal-marda ta’ l-ilsien u d-dwiefer.
(8) Jidher meħtieġ illi l-Anness I mad-Deċiżjoni 91/666/KEE jiġi allineat max-xiri magħmul mill-Komunità fid-dawl ta’ l-iżvilupp epidemjoloġiku.
(9) Jidher approprjat ukoll li jiġi aġġornat l-Anness mad-Deċiżjoni 2000/112/KE li jagħti d-dettalji dwar id-distribuzzjoni bejn il-banek ta’ l-antiġeni tar-riservi ta’ l-antiġeni stabbiliti fil-kwadru ta’ l-azzjoni Komunitarja li tirrigwarda r-riservi tat-tilqim tal-marda ta’ l-ilsien u d-dwiefer u li jiġu emedati d-Deċiżjonijiet 93/590/KE u 97/348/KE.
(10) Il-miżuri provduti f’din id-Deċiżjoni huma skond l-opinjoni tal-Kumitat Veterenarju Permanenti,
ADOTTAT DIN ID-DEĊIŻJONI:
Artikolu 1
L-Anness I mad-Deċiżjoni 91/666/KEE huwa mibdul bl-Anness I ma’ din id-Deċiżjoni.
Artikolu 2
L-Anness mad-Deċiżjoni 2000/112/KEE huwa mibdul bl-Anness II ma’ din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-22 ta’ Frar 2001.